SKRIFTLIG FORESPØRGSEL E-0913/02

af Emmanouil Bakopoulos (GUE/NGL) til Kommissionen

(8. april 2002)

Om: Problemer med levnedsmiddelhygiejnen

Kommissær Byrne advarede for nylig om, at den manglende sikkerhed i forbindelse med fødevarer fra tredjelande udgør en lurende fare.

Mere præcist kan fødevarer fra Tyrkiet, Rusland, Hviderusland, Ukraine og Moldavien udgøre en fare for det europæiske marked, da der ikke findes levnedsmiddelkontrol.

Vil Kommissionen følgelig oplyse, hvilke forholdsregler den har til hensigt at træffe for at beskytte den europæiske forbrugers sundhed, samt om den har kendskab til forekomst af sundhedsskadelige levnedsmidler fra tredjelande i Grækenland?

Svar afgivet på Kommissionens vegne af David Byrne

(6. juni 2002)

For produkter af animalsk oprindelse er importreglerne og importkontrollen harmoniseret på EU-niveau. EU har en meget omfattende veterinærlovgivning for at sikre, at acceptable standarder for dyresundhed og folkesundhed overholdes for alle importvarer. Sådanne produkter kan kun importeres til EU, hvis de er i overensstemmelse med denne lovgivning, hvis mål er at sikre, at sundhedsstandarder i det mindste er lige så omfattende for importerede produkter som de standarder, der gælder for EU-produktionen.

For fødevarer af ikke-animalsk oprindelse er importreglerne og importkontrollen ikke harmoniseret på EU-niveau. Men de generelle principper finder anvendelse: fødevarer, der importeres til EU med henblik på markedsføring i EU skal være i overensstemmelse med de relevante krav i fødevarelovgivningen eller med krav, EU har anerkendt som havende samme omfang. Det er målet at harmonisere disse importregler ved at vedtage en procedure herfor i det kommende forslag om officiel kontrol med fødevarer og foder, som der henvises til i hvidbogen om fødevaresikkerhed(1).

Dette generelle princip indgår i fællesskabslovgivningen med forordning (EF) nr. 178/2002(2), hvor det er fastlagt, at medlemsstaterne underretter Kommissionen om oplysninger vedrørende en direkte eller indirekte risiko for menneskers sundhed ved hjælp af systemet til hurtig udveksling af oplysninger om fødevarer og foder. I tilfælde af regelmæssige alvorlige oplysninger vedrørende produkter fra et tredjeland kan der gennemføres foranstaltninger med henblik på en midlertidig fastsættelse af særlige importregler eller endog med henblik på at stoppe importen af dette produkt. Fremover vil Kommissionens forslag om fødevarer og foderkontrol omfatte procedurer, der sikrer en yderligere harmonisering af importreglerne og importkontrollen for denne type fødevarer.

Siden januar 2001 har der været 27 meddelelser fra Grækenland til det hurtige alarmsystem, først og fremmest vedrørende nødder og planteprodukter. For 25 varer var der ikke nogen tilladelse til indførelse af produkterne i EU. Kun to meddelelser medførte en alarm, som blev givet videre til de øvrige medlemsstater gennem systemet med en hurtig alarm. En alarm vedrørte glas i et chokoladepulver, og den anden vedrørte chloramfenikol, der var fundet i frosne rejer.

(1) KOM(1999) 719 endelig udg.

(2) Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed, EFT L 31 af 1.2.2002.